SL Uradni list Evropske unije C 287/10

Poziv k predložitvi pripomb o državni pomoči v zvezi z morebitno pomočjo za Scandinavian Airlines prek novega obnavljajočega se posojila v skladu s členom 1(2) dela I in členom 6(1) dela II Protokola 3 k Sporazumu med državami Efte o ustanovitvi nadzornega organa in sodišča

2013/C 287/07

Z Odločbo št. 259/13/COL z dne 19. junija 2013 v verodostojnem jeziku na straneh, ki sledijo temu povzetku, je Nadzorni organ Efte začel postopek v skladu s členom 1(2) dela I in členoma 4(4) in 6(1) dela II Protokola 3 k Sporazumu med državami Efte o ustanovitvi nadzornega organa in sodišča. Norveški organi so bili obveščeni z izvodom odločbe.

Nadzorni organ Efte s tem obvestilom poziva države Efte, države članice EU in zainteresirane strani, naj pošljejo svoje pripombe o zadevnem ukrepu v enem mesecu od objave tega obvestila na naslov:

EFTA Surveillance Authority Registry Rue Belliard/Belliardstraat 35 1040 Bruxelles/Brussel BELGIQUE/BELGIË

Pripombe se posredujejo norveškim organom. Zainteresirana stran, ki predloži pripombe, lahko pisno zaprosi za zaupno obravnavo svoje identitete in navede razloge za to. Ob upoštevanju med drugim člena 109(2) Sporazuma o Evropskem gospodarskem prostoru (v nadaljevanju: Sporazum EGP) in vzporedne pristojnosti Evropske komisije in Nadzornega organa v tej zadevi bo Nadzorni organ Evropski komisiji predal pripombe, ki jih bo prejel, razen če zainteresirana stran, ki bo take pripombe posredovala, ne poda upravičenih razlogov proti predaji njenih pripomb.

POVZETEK

Postopek

V dopisu z dne 5. februarja 2013 je Nadzorni organ Efte prejel pritožbo od Združenja evropskih nizkocenovnih letalskih prevoznikov (v nadaljnjem besedilu: ELFAA) glede sodelovanja Norveške, Švedske in Danske v obnavljajočem se posojilu (v nadaljnjem besedilu: novo OP) v korist družbe Scandinavian Airlines (v nadaljnjem besedilu: družba SAS).

V dopisu z dne 18. februarja 2013 je Nadzorni organ Efte norveške organe pozval, naj predložijo pripombe na pritožbo in o domnevni nezakoniti državni pomoči. Norveški organi so odgovorili z dopisom z dne 25. marca 2013. V dopisu z dne 6. junija 2013 so predložili tudi dodatne informacije.

Ocena ukrepa

V zadnjih letih se je SAS, da bi si omogočila finančno pripravljenost, zanašala na zunanja posojila. V ta namen je imela SAS obnavljajoče se posojilo že od decembra 2006 (v nadaljnjem besedilu: staro OP), ki ga je ekskluzivno zagotavljalo nekaj bank. Staro OP naj bi se izteklo junija 2013. Po pogajanjih so banke novembra 2012 pristale na novo OP, ki bi ga zagotovile skupaj s štirimi največjimi delničarji, Norveško, Švedsko in Dansko (v nadaljevanju: države), ter največjim zasebnim delničarjem, fundacijo Knut in Alice Wallenberg (v nadaljnjem besedilu: fundacija KAW).

Pri tem 50 % novega OP zagotavljajo države, in sicer v razmerju z njihovim lastniškim deležem v družbi SAS, 50 % pa zagotavljajo KAW in banke, ki so sodelovale že v starem OP (z izjemo ene izmed bank). Države in KAW sodelujejo v novem OP pod enakimi pogoji kot banke.

Nadzorni organ je ocenil, ali novo OP družbi SAS omogoča neupravičeno gospodarsko prednost, in meni, da načela pari passu ni mogoče uporabiti, saj noben zasebni vlagatelj v novem OP ni udeležen na enak način kot javni organi. Udeležene banke so namreč svoje sodelovanje v novem OP (glede na starega) prepolovile in Nadzorni organ ne more izključiti, da so na udeleženost zasebnih posojilodajalcev bolj vplivali razlogi v zvezi z njihovo trenutno kreditno izpostavljenostjo družbi SAS v starem OP in udeleženostjo držav v novem OP kot sama možnost donosnosti.

Nadzorni organ je proučil tudi, ali bi lahko bila udeleženost držav v novem OP sprejemljiva za zasebnega vlagatelja, ki posluje v tržnem gospodarstvu. Glede tega Nadzorni organ dvomi, da sta zadevni poslovni načrt in spremna analiza obračuna, ki sta podlaga za udeleženost držav, dovolj trdna, da bi zasebnega vlagatelja pritegnila k udeleženosti v novem OP.

Poleg tega Nadzorni organ, kolikor gre pri novem OP za državno pomoč v smislu člena 61(1) Sporazuma EGP, dvomi glede njegove skladnosti z izjemami iz člena 61(2) in (3) Sporazuma EGP. Kaže, da pogoji za pomoč za reševanje in prestrukturiranje, določeni v smernicah Nadzornega organa o državni pomoči za reševanje in prestrukturiranje podjetij v težavah, niso izpolnjeni.

Sklepna ugotovitev

Glede na zgoraj navedeno Nadzorni organ na tej stopnji ne more skleniti, da je udeleženost držav v novem OP zagotovljena po tržnih pogojih. Zato ne more izključiti neupravičene prednosti v korist družbe SAS, pri kateri bi lahko šlo za državno pomoč v smislu člena 61(1) Sporazuma EGP. Poleg tega Nadzorni organ, kolikor gre pri novem OP za državno pomoč v smislu člena 61(1) Sporazuma EGP, dvomi glede njegove skladnosti s Sporazumom EGP.

Zato se je Nadzorni organ odločil, da začne formalni postopek preiskave v skladu s členom 1(2) dela I in členoma 4(4) in 6(1) dela II Protokola 3 k Sporazumu med državami Efte o ustanovitvi nadzornega organa in sodišča. Zainteresirane strani lahko predložijo svoje pripombe v enem mesecu od datuma objave tega obvestila v Uradnem listu Evropske unije.